ইনিংসের দ্বিতীয় ওভারে তামিম চোট পেয়ে মাঠ ছেড়েছিলেন। হাসপাতাল ঘুরে আবার মাঠেও ফিরে গড়েছেন সাহসিকতার অনন্য নজির। আর মুশফিক? ১৪৪ রান করে বাংলাদেশের ইনিংসটা বলতে গেলে তিনি একাই টেনেছেন। চোটগ্রস্ত (এক হাতে ব্যাট করা) তামিমকে সঙ্গে নিয়ে ১০ম উইকেটে তুলেছেন ৩২ রান। এই জুটিকে প্রাপ্য কৃতিত্বটুকু বুঝিয়ে দিলেন ম্যাথুস, ‘সে (তামিম) অনেক সাহসিকতার পরিচয় দিয়েছে। মুশিও খুবই ভালো ব্যাট করেছে, আমার তো মনে হয় সে দারুণ খেলেছে। তামিম অনেক সাহসিকতার পরিচয় দিয়েছে এক হাতে ব্যাট করতে নেমে। এভাবে ব্যাট করা কখনই সহজ নয়।’